Fi sforz biex jiġi żgurat l-aċċess f'waqtu għall-vaċċini kontra l-COVID-19 għaċ-ċittadini kollha tal-UE u biex jiġi indirizzat in-nuqqas attwali ta' trasparenza fl-esportazzjonijiet tal-vaċċini barra mill-UE, illum il-Kummissjoni stabbiliet miżura li tirrikjedi li dawn l-esportazzjonijiet ikunu soġġetti għal awtorizzazzjoni mill-Istati Membri. Il-President tal-Kummissjoni Ewropea, Ursula von der Leyen qalet: “Il-pandemija qed ikollha effetti devastanti fl-Ewropa u madwar id-dinja. Il-protezzjoni tas-saħħa taċ-ċittadini tagħna tibqa' l-akbar prijorità tagħna u rridu nistabbilixxu l-miżuri meħtieġa biex niżguraw li dan niksbuh. Dan il-mekkaniżmu ta' trasparenza u ta' awtorizzazzjoni huwa temporanju, u naturalment se nkomplu nirrispettaw l-impenji tagħna lejn il-pajjiżi bi dħul baxx u medju.” Il-Viċi President Eżekuttiv u Kummissarju għall-Kummerċ, Valdis Dombrovskis qal: “Din is-sistema limitata biż-żmien, u mmirata, tkopri biss dawk il-vaċċini kontra l-COVID-19 li ġew miftiehma mill-Ftehimiet ta' Xiri bil-Quddiem mal-UE. L-għan tagħha huwa li tipprovdi aktar ċarezza dwar il-produzzjoni tal-vaċċini fl-UE u l-esportazzjonijiet tagħhom — trasparenza li kienet nieqsa u li bħalissa hija vitali. Dan il-mekkaniżmu jinkludi firxa wiesgħa ta' eżenzjonijiet biex jonora bis-sħiħ l-impenji tagħna ta' għajnuna umanitarja u jipproteġi l-kunsinni tal-vaċċini għall-viċinat tagħna, u għall-pajjiżi fil-bżonn koperti mill-faċilità COVAX.” Il-Kummissarju għas-Saħħa u s-Sikurezza Alimentari Stella Kyriakides qalet: “Fil-biċċa l-kbira tas-sena li għaddiet ħdimna ħafna biex ikollna Ftehimiet ta' Xiri bil-Quddiem mal-produtturi tal-vaċċini sabiex il-vaċċini jaslu għand iċ-ċittadini, fl-Ewropa u lil hinn minnha. Tajna finanzjament bil-quddiem lill-kumpaniji biex jibnu l-kapaċità tal-manifattura meħtieġa biex jipproduċu l-vaċċini, u b'hekk il-kunsinni jkunu jistgħu jibdew hekk kif jiġu awtorizzati. Issa neħtieġu trasparenza dwar fejn sejrin il-vaċċini li rriżervajna u nkunu ċerti li dawn jaslu għand iċ-ċittadini tagħna. Aħna responsabbli lejn iċ-ċittadini u l-kontribwenti Ewropej, u dan huwa prinċipju ewlieni għalina.” Il-Kummissjoni investiet ammonti kbar fl-iżvilupp tal-kapaċità tal-produzzjoni tal-iżviluppaturi tal-vaċċini fl-UE. Dan kellu l-għan li jiżgura li l-vaċċini jaslu aktar malajr għand iċ-ċittadini Ewropej, u jappoġġa l-ippjanar u l-istrateġiji ta' vaċċinazzjoni bl-għan aħħari li tiġi protetta s-saħħa pubblika. Għalhekk, jixraq li l-UE timmonitorja kif intużaw il-fondi żborżati skont il-Ftehimiet ta' Xiri bil-Quddiem (APA), speċjalment fid-dawl li potenzjalment ikun hawn skarsezza tal-vaċċini essenzjali kontra l-COVID-19. L-għan ewlieni huwa li tiġi offruta trasparenza pubblika liċ-ċittadini Ewropej. Is-sistema ta' trasparenza u ta' awtorizzazzjoni se teħtieġ li l-kumpaniji jinnotifikaw lill-awtoritajiet tal-Istati Membri dwar l-intenzjoni li jesportaw vaċċini prodotti fl-Unjoni Ewropea. L-iskema ta' awtorizzazzjoni tal-esportazzjoni Dan l-att ta' implimentazzjoni, adottat bi proċedura ta' urġenza u ppubblikat illum, jipprevedi awtorizzazzjonijiet ta' esportazzjonijiet barra mill-UE ta' vaċċini kontra l-COVID-19 sal-aħħar ta' Marzu 2021. Din l-iskema tapplika biss għal esportazzjonijiet minn kumpaniji li magħhom l-UE kkonkludiet Ftehimiet ta' Xiri bil-Quddiem. Abbażi tal-esperjenza preċedenti b'miżura simili dwar it-tagħmir protettiv personali fir-rebbiegħa tal-2020, il-Kummissjoni se tassisti lill-Istati Membri fl-istabbiliment tal-mekkaniżmu rilevanti biex tiġi żgurata l-implimentazzjoni kkoordinata u bla xkiel tar-regolament. Din il-miżura hija mmirata, proporzjonata, trasparenti u temporanja. Hija kompletament konsistenti mal-impenn internazzjonali tal-UE skont l-Organizzazzjoni Dinjija tal-Kummerċ u l-G20 u tikkonforma ma' dak li pproponiet l-UE fil-kuntest tal-inizjattiva dwar il-kummerċ u s-saħħa tal-WTO. Impenjata favur is-solidarjetà internazzjonali, l-UE eskludiet minn din l-iskema l-provvisti ta' vaċċini għal għajnuna umanitarja jew li huma destinati għall-pajjiżi koperti mill-faċilità COVAX, kif ukoll il-viċinat tagħna. Informazzjoni rigward l-istrateġija tal-UE dwar il-vaċċini Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-introduzzjoni ta' vaċċini effettivi u sikuri kontra l-COVID-19. Sabiex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem parti mill-kostijiet li jaffaċċaw il-produtturi tal-vaċċini permezz ta' Ftehimiet ta' Xiri bil-Quddiem (APA). Il-finanzjament mogħti jitqies bħala kapparra għall-vaċċini li mbagħad fil-fatt jinxtraw mill-Istati Membri. Għalhekk, l-APA huma investiment bil-quddiem li jnaqqas ir-riskji tal-kumpanija filwaqt li din tintrabat li tibda tipproduċi l-vaċċin anke qabel ma dan jingħata awtorizzazzjoni biex jitqiegħed fis-suq. Dan għandu jippermetti l-kunsinna rapida u kostanti hekk kif tingħata l-awtorizzazzjoni. Għal aktar informazzjoni Ir-Regolament ta' Implimentazzjoni tal-Kummissjoni Mistoqsijiet u Tweġibiet